Asiyesikia la mkuu huvunjika guu

ASIYESIKIA LA MKUU HUVUNJIKA GUU. 

Methali hii ina maana kuwa mtu akidharau na kupuuza anayoambiwa na wavyele wake basi huenda akapata majuto na hata kuangamia. Methali nyingine inayolandana na hii ni mkataa pema pabaya panamuita. Methali hii hutumiwa kuwaonya watu ambao wanakaidi na wasiosikia ya wavyele wao na kutoyatilia maanani. Pia hutumiwa kuwaonya watu wanaodharau nasaha kutoka kwa waliowazidi umri kwani siku zote sikio halipiti kichwa. 
Neema alikuwa banati wakupendeza kijijini kwao. Alikuwa kaumbwa kaumbika. Mwenye macho ya vikombe, pua ya kiture, shingo ya upanga, kiuno cha bunzi ambacho alikinengua kama maji kwenye bakuli. Alipofungua mdomo wake kutabasamu, meno yake meupe kama theluji yalikuwa yamepangwa kama lulu katika chaza. Nadhani Mungu alichukua siku ayami kumuumba. Naam, vyote ving'aavyo si dhahabu. 

Maghulamu wote walimkugunia mate Neema. Naye hakusita kwani siku zote kizuri hakikosi ila. Tabia za Neema hazikulingana na uzuri wake kabisa. Baada ya kuvunja ungo, Neema alianza kuwa kichwa maji. Alijiona yeye na hakuna aliye tamani kumshinda. Neema alianza kuandamana na watu vichwa maji. Kwa kuwa maji hufuata mkondo, naye Neema aliamua kufuata rubua. Waama bendera hufuata upepo. 

Neema alijiingiza katika dawa za kulevya na kuwa mraibu. Wazazi wake walimsihi dhidi ya tabia hiyo lakini waliambulia patupu. Neema hakusikia la mwadhini wala mchota maji msikitini kwa kuwa penye wazee hapaharibiki neno, wazazi wake waliamua kuwaita wazee wa kijiji na kunasiwa lakini wapi. Kweli sikio la kufa halisikii dawa. 

Neema alizidi kunywa pombe kuvuta sigara, kutumia dawa za kulevya na hata kufikia kiwango cha kusagana. Hali hii iliendelea kwa miaka kadhaa huku akiwa ameyaacha masomo yake. Ina, lenye mwanzo halikosi mwisho na maji yalikuwa yamezidi unga. Neema alianza kudhoofika na hali yake ikaanza kudidimia. 

Alikuwa amenyea kama kifaranga aliyeloa maji. Neema alianza kujuta lakini msiba wa kujitakia hauambiwi pole. Naam, majuto ni mjukuu huja baadaye. Alilia sana lakini kilio chake hakikufua dafu. Aliyakumbuka ya wazazi wake pale alipokuwa kama gofu la mtu kitandani kwake. Wazazi wake walikuwa wamemzunguka pembe zote kumtazama Neema. Walitamani kucheka na kulia mtawalia jamani si makubwa hayo? Taarifa kwa daktari ilisema kuwa Neema alikuwa ameharibika mapafu na figo. Hivyo basi yalikuwa yameoza kutokana na sigara na dawa alizokuwa akizitumia. 

Kisa hiki kinawahimiza vijana kama wenye tabia za Neema wasidhubutu kuwadharau wazee wao. Huenda wakapata majuto maishani.